കെ.എം ബഷീര് കൊലപാതകം കേസില് വിചാരണ ആരംഭിക്കുന്നത് രണ്ട് വര്ഷത്തിന് ശേഷം വിചാരണ നടപടികള് വൈകിപ്പിച്ചത് ശ്രീറാം വെങ്കിട്ടരാമനോ?.. തിരുവനന്തപുരം: മാധ്യമ പ്രവര്ത്തകന് കെ എം ബഷീറിനെ വാഹനമിടിപ്പിച്ച് കൊലപ്പെടുത്തിയ കേസ് കോടതി ഇന്ന് പരിഗണിക്കും. തിരുവനന്തപുരം ജില്ലാ സെഷന്സ് കോടതിയാണ് ഹര്ജി പരിഗണിക്കുന്നത്. Cr.165619 നമ്ബര് കേസില് കുറ്റാരോപിതനായ ശ്രീറാം വെങ്കട്ടരാമനും അപകട സമയത്ത് വാഹനത്തില് ഉണ്ടായിരുന്ന സുഹൃത്ത് വഫയ്ക്കും കോടതി നോട്ടീസ് അയച്ചിട്ടുണ്ട്. ഇരുവരും കോടതിയില് ഹാജരാകണമെന്നാണ് നിര്ദ്ദേശം. അപകടത്തിന് കാരണമായ കാറിനു കോടതി നടപടികളില് നിര്ണായക പങ്കുണ്ട്. ആദ്യഘട്ടമായി പ്രതികളെ കുറ്റപത്രം വായിച്ച് കേള്പ്പിക്കും .ശേഷം വിചാരണ നടപടികള് ആരംഭിക്കും. ബഷീര് കൊല്ലപ്പെട്ടിട്ട് രണ്ട് വര്ഷം പൂര്ത്തിയായ ശേഷമാണു കേസില് വിചാരണ നടപടികള് ആരംഭിക്കുന്നത്. കുറ്റപത്രത്തിന്റെ പകര്പ്പുകള് ഇരു പ്രതികളുടെയും അഭിഭാഷകര്ക്ക് കമ്മിറ്റല് കോടതിയായ ജുഡീഷ്യല് ഒന്നാം ക്ലാസ് മജിസ്ട്രേട്ട് കോടതി 2020 ഫെബ്രുവരി 24 ന് നല്കിയിരുന്നു. പ്രത്യേക അന്വേഷണ സംഘം കുറ്റപത്രം സമര്പ്പിച്ച് ഒന്നര വര്ഷം പിന്നിട്ട കേസില് വിചാരണാ നടപടികള് ആരംഭിക്കുന്നതിന്റെ ആദ്യഘട്ടമായാണ് കേസ് പരിഗണിക്കുന്നത്. കുറ്റപത്രവും അനുബന്ധ രേഖകളായ സാക്ഷിമൊഴികള്, മെഡിക്കല് പരിശോധന റിപ്പോര്ട്ട്, ഫോറന്സിക് ഉള്പ്പെടയുള്ള റിപ്പോര്ട്ടുകള് പ്രകാരം പത്തു വര്ഷം വരെ തടവും പിഴയും ശിക്ഷ വിധിക്കാവുന്ന സെഷന്സ് കുറ്റമാണ്. അതിനാല് മജിസ്ട്രേറ്റ് കോടതി കേസ് സെഷന്സ് കോടതിക്ക് സമര്പ്പിക്കുകയായിരുന്നു.